טייסת הברון האדום

טייסת הברון האדום היא טייסת בחיל האוויר הישראלי, המפעילה כלי טיס בלתי מאוישים מסוג הרון TP גרמני מדגם GHTP, מבסיס תל נוף. הטייסת הוקמה ב-28 בינואר 2019 כחלק מהסכם בין ממשלת ישראל והתעשייה האווירית לבין צבא גרמניה. תפקידה של הטייסת הוא להכשיר טייסים גרמנים כמפעילי כטב"ם "הרון TP", עד לסיום פיתוח הכטב"ם של חיל האוויר הגרמני (המבוסס על ה"הרון TP"), ולאחר מכן להכשירם ישירות על הכטב"ם הגרמני.

שוויו של ההסכם בין המדינות נאמד בכ-900 מיליון אירו, ובמסגרתו חיל האוויר הגרמני יחכור שבעה כטמ"מים לתקופה של תשע שנים. חמישה מהכטמ"מים ישמשו למטרות מבצעיות ושניים נוספים להכשרות ואימונים. בנוסף להסכם החכירה הוחלט על חוזה בסכום של 170 מיליון אירו על השימוש בשדה התעופה ובמרחב האווירי.

הטייסת נקראת על שמו של מנפרד פון ריכטהופן, טייס קרב גרמני ואלוף הפלות בימי מלחמת העולם הראשונה. מנפרד, שהיה מזוהה עם מטוס
"פוקר DR.I" תלת-כנפי בצבע אדום, נוסף להיותו פרייהר (המקביל הגרמני לתואר "ברון"), זכה לכינוי "הברון האדום". שם הטייסת הוצע על ידי הצד הישראלי בהסכם, בסימון מורשת הקרב של הברון האדום.

בנובמבר 2020 העניק הנספח הצבאי של גרמניה בישראל, קולונל יורגן הפנר, את עיטור צלב הכבוד למפקד הטייסת הראשון, סא"ל י'.

טייסת הברון האדום היא הטייסת היחידה ללא מספר.

 גלריה 

 קישורים חיצוניים 

 הערות שוליים 

הברון האדום
קטגוריה:יחידות צה"ל מפעילות כטב"מים
קטגוריה:יחסים צבאיים גרמניה–ישראל